## OTVORENÝ LIST VLÁDE SR, POSLANCOM NR SR, MÉDIÁM A OBČANOM SLOVENSKA

|  |
| --- |
|  |

Vážení predstavitelia Vlády Slovenskej republiky, vážení poslanci Národnej rady Slovenskej republiky, vážení mediálni pracovníci, vážení občania Slovenska, ku dňu 28. 10. 2013 som ako poslankyňa Národnej rady Slovenskej republiky oznámila vystúpenie z hnutia Obyčajní ľudia a nezávislé osobnosti. Príčiny, ktoré ma k tomuto rozhodnutiu viedli, bolo ich viac, spomeniem iba niekoľko posledných:

1. hnutie Obyčajní ľudia a nezávislé osobnosti nemá žiadnu koncepciu politickej činnosti, zákony navrhujú bez uváženia, či to prospeje „obyčajným ľuďom“, ako sa hrdili na začiatku svojej zákonodarnej činnosti.

2. hnutie Obyčajní ľudia a nezávislé osobnosti odmietalo všetky moje legislatívne návrhy, odmietalo, dokonca aj moju koncepciu Komisie proti násiliu pri Výbore pre ľudské práva a národnostné menšiny.

3. hnutie Obyčajní ľudia a nezávislé osobnosti funguje na princípe chaosu (živelne, hystericky), a na princípe vydierania poslancov. Dvaja „vedúci zakladatelia" hnutia Obyčajní ľudia a nezávislé osobnosti vymáhajú poslanecký príspevok, ktorý je zákonom určený pre asistentov, ale spomínaní „zakladatelia“ si ho vymáhajú pre svojich „asistentov“, ktorých si vyberajú podľa „svojich“ kritérií a nútia ostatných poslancov, aby ich dofinancovali. Takéto vzťahy odmietam.

**Základné dôvody, ktoré vidím vo svojom poslaní, a ktoré ma donútili odísť z hnutia Obyčajní ľudia a nezávislé osobnosti:**

1. Chcem presadiť zákony proti mobbingu na slovenských pracoviskách, a som presvedčená, že v spolupráci s poslancami Národnej rady SR, bez hnutia Obyčajní ľudia a nezávislé osobnosti, dokážem svoje poslanie, s ktorým ma sem občania poslali, splniť ľahšie a prehľadnejšie.

2. Chcem si vytvoriť svoju vlastnú stranu, ktorá bude mať jednoznačné stanovy, jednoznačné ciele v prospech zamestnancov Slovenska, bude pokračovať v spolupráci na medzinárodnej úrovni v rámci Európskej únie tak, ako som to začala pred vstupom do parlamentu.

3. Budem spolupracovať so všetkými poslancami a politikmi, ktorí majú rovnaké, alebo podobné ciele zhodné s mojím mandátom.

Ďakujem za pozornosť.

Bratislava, 08. 11. 2013 JUDr. Mária Ritomská v. r.

P. S. K ohováraniam ktoré vysielajú niektorí „zakladatelia“ OĽaNO sa budem vyjadrovať neskôr. Nech si kúkoľ rastie, žatva bude.